Buffel verkoop vir ongelooflike R168 miljoenDie buffelbul, Inala, wat vir ŉ rekordbedrag van R168 miljoen verkoop is. Foto: Thaba Tholo ŉ Buffelbul is Vrydag by ŉ veiling op die Thaba Tholo-wildplaas, buite Thabazimbi in Limpopo, vir ŉ rekordbedrag van R168 miljoen verkoop. Inala, ŉ bielie van ŉ buffel met horings van 51 ⅜, is deur ŉ konsortium gekoop, waarvan die bekende wildboere, Piet du Toit, Norman Adami en Wicus Pretorius onder meer lede is. Lood Bester, besturende direkteur van Wildswinkel, die organiseerder van die veiling, het aan Maroela Media gesê die kopers was baie tevrede met hul aankoop. “Ons was almal verbaas en verheug oor die goeie prys wat behaal is en die kopers is baie tevrede. Hulle glo almal dit was ŉ goeie koop en ŉ stewige belegging,” het Bester gesê. Hy kon nie bevestig presies hoeveel kopers saamgespan het om Inala te koop nie. Die vorige rekordprys vir ŉ buffelbul was R40 miljoen wat die sakeman, Johann Rupert, in 2013 vir die buffelbul, Mystery, betaal het, ook by ŉ wildveiling op Thaba Tholo. Vroeër vanjaar is ’n 25%-aandeel in die bekende buffelbul, Horison, vir R44 miljoen verkoop tydens Piet du Toit se jaarlikse veiling op sy plaas in Rustenburg. Volgens Bester was die gemiddelde pryse van al die wild tydens die veiling die afgelope twee dae op Thaba Tholo goed en die veiling het ŉ omset van R283 miljoen behaal. Ongeveer 1 600 mense het die veiling oor die twee dae bygewoon. “Daar was natuurlik nog uitskieter-diere wat vir baie goeie pryse verkoop het, maar ek dink die belangrikste is dat die gemiddelde waarde van die diere baie goed was. Dit is net ŉ bewys dat die wildbedryf sterk staan en dat daar, te midde van die droogte, steeds baie koopkrag in die bedryf is,” het hy gesê. Bester het bygevoeg ŉ rekordprys soos wat Inala behaal het, word betaal wanneer kopers vertroue het in die bedryf en in hul belegging. “Dit is ŉ baie positiewe teken vir die wildbedryf.”